KIRJALLINEN KYSYMYS E-1680/01

esittäjä(t): Benedetto Della Vedova (TDI) komissiolle

(14. kesäkuuta 2001)

Aihe: EDF:n hankkima osakkuus Montedison-yrityksessä

Lehtitietojen mukaan Ranskan valtion sähköyhtiö EDF (Electricité de France) on viime päivien aikana hankkinut 3,97 prosentin osuuden italialaisesta Montedison S.p.A:sta.

EDF, joka on maailman suurin sähköenergian tuottaja (yhtiöllä on 18 prosenttia Euroopan sähkömarkkinoista ja sen tavoitteena on nostaa osuus 50 prosenttiin vuoteen 2005 mennessä), on kokonaan Ranskan hallituksen valvonnassa ja sillä on Ranskassa monopoliasema.

Ranska on pitkään jättänyt noudattamatta yhteisön direktiiviä, joka velvoittaa unionin jäsenvaltiot avaamaan kansalliset sähkö- ja kaasumarkkinansa. Komissio on tämän laiminlyönnin vuoksi käynnistänyt Ranskaa vastaan rikkomusmenettelyn ja kehottanut sitä noudattamaan yhteisön säännöksiä. Ranska kuuluu niihin unionin maihin, joissa sähköalan markkinoita on avattu kaikkein vähiten, eikä tilanne tule muuttumaan vielä moneen vuoteen. Tällainen epäsuhta muissa maissa käynnistettyyn vapauttamiskehitykseen nähden antaa monopoliasemassa olevalle ranskalaiselle yhtiölle mahdollisuuden hyötyä resursseista, joita se on käyttänyt pyrkiessään aggressiivisesti laajentamaan toimintaansa yhteisön markkinoilla.

Näkemykset, joiden mukaan edellä mainittua osakkuuden hankintaa olisi pidettävä pelkästään taloudellisena investointina, eivät ole vakuuttavia, ottaen huomioon, että EDF:n ja Montedisonin toiminta-alojen välillä on ilmeinen yhteys ja että EDF:llä on strateginen tavoite vahvistaa asemaansa Italian sähköntuotanto- ja sähkönjakelumarkkinoilla, jotka ovat juuri avautumassa.

Mitä menettelyjä komissio aikoo käynnistää EDF:n suhteen sen estämiseksi, että yhtiön monopoliasema vaikeuttaa kilpailun asianmukaista toimivuutta sähköalalla? Katsooko komissio, että tällainen tilanne osoittaa epäsuorasti yhtiön kansallisilla markkinoilla vakiinnuttaman monopoliaseman perusteella EDF:n saaneen valtiontukia, jotka ovat ristiriidassa EY:n perustamissopimuksen 87 artiklan kanssa ja rikkovat perustamissopimuksen 82 artiklaa, kun Ranskassa määräävässä markkina-asemassa oleva EDF hallitsee jatkossa myös Italian markkinoita?

Mario Montin komission puolesta antama vastaus

(3. syyskuuta 2001)

Tukholmassa 23. ja 24. maaliskuuta 2001 pidetyn Eurooppa-neuvoston päätelmien mukaisesti komissio varmistaa, että perustamissopimuksen määräyksiä noudatetaan vapautuvilla sähkömarkkinoilla kaikilta osin, ja että ne yritykset, joilla on edelleen kansallisilla markkinoillaan monopoliasema, eivät saa siitä aiheetonta hyötyä.

Parlamentin jäsen viittaa kysymyksessään toimenpiteeseen, jolla Electricité de France (jäljempänä EDF) on hankkinut osuuden Montedison SpA:n pääomasta. Kyseinen toimenpide on myöhemmin saanut aivan toiset mittasuhteet kuin parlamentin jäsen mainitsee. Hankittuaan 20 prosentin osuuden Montedison SpA:n pääomasta EDF perusti eräiden muiden italialaisten yritysten kanssa Italenergia-nimisen yhteisyrityksen. Kyseinen yhteisyritys esitti äskettäin julkisen ostotarjouksen Montedisonista. Italenergian osakkaat ovat FIAT, EDF, Tassara ja kolme italialaista pankkia (Banca di Roma, San Paolo ja Intesa). Komissio tutkii parhaillaan yksityiskohtaisesti tätä uutta toimenpidettä, josta sille ilmoitettiin 26. heinäkuuta 2001 yrityskeskittymien valvonnasta 21 päivänä joulukuuta 1989 annetun neuvoston asetuksen (ETY) N:o 4064/98(1) nojalla. Italenergian omistussuhteista komissio teki 20. heinäkuuta johtopäätöksen, jonka mukaan toimenpide muodostaa keskittymän, jolla on yhteisönlaajuinen ulottuvuus, minkä vuoksi se on kehottanut Italenergiaa ja FIATia ilmoittamaan siitä. Komissio jatkaa tilanteen kehittymisen seuraamista ja tutkii, olisiko EY:n perustamissopimuksen 81 artiklaa (ent. 85 artiklaa) ja 82 artiklaa (ent. 86 artiklaa) mahdollisesti sovellettava.

Parlamentin jäsenen esittämästä olettamuksesta, jonka mukaan EDF on hyötynyt Ranskan valtion myöntämästä EY:n perustamissopimuksen vastaisesta tuesta, todettakoon, että komissio tutkii parhaillaan Ranskan säännöksiä, joiden nojalla EDF harjoittaa toimintaansa, ja pyrkii toteamaan, voidaanko kyseisiin säännöksiin katsoa sisältyvän valtiontukea. Tässä analyysissa tutkitaan muun muassa EDF:n ja osakkaana toimivan valtion väliset suhteet markkinataloussijoittajaa koskevan periaatteen kannalta.

Lisäksi komissio katsoo, että parlamentin jäsenen mainitsemat eri jäsenvaltioiden markkinoiden vapauttamisen etenemisen eriaikaisuudesta johtuvat ongelmat voidaan ratkaista tehokkaimmin komission antamalla sähkömarkkinoiden vapauttamista koskevalla direktiiviehdotuksella, joka on kunnianhimoisempi kuin neuvoston ja parlamentin vuosina 1996 ja 1998 hyväksymät ehdotukset. Kyseinen ehdotus kuuluu komission 20. kesäkuuta 2000 käynnistämään toimenpidekokonaisuuteen, jolla pyritään varmistamaan kilpailusääntöjen soveltaminen kokonaisuudessaan energia-alalla.

(1) EYVL L 257, 21.9.1990.